ทำไมบริษัทอสังหาฯ เริ่มนิยมทำ Branded Residence ที่ปล่อยเช่ารายวันได้
แล้ว Branded Residence ที่ว่านี้ มีความน่าสนใจอย่างไร ? ลงทุนแมนจะเล่าให้ฟัง
26 ส.ค. 2564

ทำไมบริษัทอสังหาฯ เริ่มนิยมทำ Branded Residence ที่ปล่อยเช่ารายวันได้ /โดย ลงทุนแมน
หากพูดถึง Branded Residence ในแวดวงอสังหาริมทรัพย์ไทย
แม้ว่าจะไม่ใช่เรื่องใหม่ แต่ก็ยังรู้จักเพียงในแวดวงนักลงทุนและผู้ที่สนใจด้านอสังหาริมทรัพย์
และโครงการลักษณะนี้ ยังเริ่มพัฒนาได้ไม่นานในประเทศไทย
โดยส่วนใหญ่มักเป็นโครงการระดับ Luxury เน้นความหรูหรา
ตั้งในทำเลใจกลางเมือง หรือทำเลที่ชาวต่างชาติให้ความนิยม
จับกลุ่มเป้าหมายหลักเป็นชาวต่างชาติ หรือชาวไทยที่มีกำลังซื้อสูง
ที่มีเป้าหมายในการซื้ออสังหาริมทรัพย์เพื่อการลงทุนอย่างชัดเจน
แล้ว Branded Residence ที่ว่านี้ มีความน่าสนใจอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Branded Residence คือรูปแบบที่อยู่อาศัยแนวสูงที่เกิดขึ้นจากการร่วมมือระหว่างผู้ประกอบการอสังหาริมทรัพย์ และแบรนด์โรงแรมชั้นนำ มาพัฒนาโครงการและบริหารโครงการร่วมกัน
โดยองค์ประกอบหลัก ๆ ของ Branded Residence จะประกอบไปด้วย 3 ส่วนสำคัญ นั่นคือ
- รูปแบบโครงการหรูหรา และมีมูลค่าโครงการสูง
- ตั้งอยู่ในทำเลศักยภาพ เช่น ย่าน CBD หรือเมืองตากอากาศ
- มีบริการอำนวยความสะดวกผู้อยู่อาศัยรอบด้าน
โดยบริการอำนวยความสะดวกเหล่านั้น จะเป็นมาตรฐานระดับแบรนด์โรงแรม
เช่น บริการยกกระเป๋า, บริการทำความสะอาด, บริการเสิร์ฟอาหาร, บริการจัดเลี้ยง
ไม่เพียงเท่านั้น ยังรวมถึงงานบริหารนิติบุคคล และบริหารการเช่า อีกด้วย
ซึ่งการเช่าของ Branded Residence จะต่างไปจากคอนโดมิเนียมทั่วไป 
เพราะโดยปกติแล้ว คอนโดมิเนียมทั่วไปสามารถปล่อยเช่าในรูปแบบรายเดือนรายปีได้
แต่จะไม่สามารถปล่อยเช่ารายวันอย่างโรงแรมได้
แต่สำหรับ Branded Residence ที่มีแบรนด์โรงแรมเป็นผู้บริหารโครงการ
เมื่อมีการจดใบอนุญาตประกอบธุรกิจโรงแรม ก็จะสามารถปล่อยเช่าห้องแบบรายวันได้อย่างถูกกฎหมาย
จึงนับว่าเป็นจุดเด่นที่ทำให้ Branded Residence โดดเด่นกว่าโครงการที่อยู่อาศัยทั่วไป
จากผลสำรวจปี 2020 ของ Savills บริษัทที่ปรึกษาด้านอสังหาริมทรัพย์ 
ยังพบว่า Branded Residence ช่วยให้โครงการสามารถตั้งราคาขายได้สูงกว่าระดับทั่วไปในตลาดถึง 31% และยังช่วยให้โครงการดูดีมีมูลค่ามากกว่าโครงการแบบอื่น ๆ ที่อยู่ในระดับ Segment เดียวกัน
Branded Residence จึงกลายเป็นหนึ่งรูปแบบอสังหาริมทรัพย์ที่เปิดโอกาสใหม่ ๆ อย่างน่าสนใจ เช่น
- ผู้พัฒนาโครงการ ได้เพิ่มความหลากหลายของตัวสินค้า จับกลุ่มลูกค้าใหม่ ๆ โดยเฉพาะกลุ่มลูกค้าที่ต้องการซื้อคอนโดมิเนียมเพื่อการลงทุน
- แบรนด์โรงแรม มีรายได้จากการรับบริหารโครงการ และสร้างฐานลูกค้าใหม่ ๆ
- ลูกค้าหรือนักลงทุนที่ซื้อโครงการ ก็มีโอกาสสร้างผลตอบแทนทั้งในรูปแบบการปล่อยเช่า (Rental Yield) และการขายเพื่อกำไรในอนาคต (Capital Gain) จากโครงการที่ได้รับการดูแลบริหารจัดการระดับแบรนด์โรงแรม
ทีนี้ลองมาดู Branded Residence ที่เกิดขึ้นในต่างประเทศกันบ้าง โดยจะแบ่งออกได้เป็น 2 กลุ่มใหญ่ ๆ นั่นคือ
- Hotel Branded Residence ที่มีลักษณะเช่นเดียวกับในประเทศไทย ที่เกิดจากการร่วมมือทางธุรกิจกันระหว่างผู้พัฒนาโครงการและเครือโรงแรมผู้คอยให้บริการ
โครงการเหล่านี้ จึงต้องระบุท้ายด้วยชื่อแบรนด์โรงแรมเสมอ
เช่น Four Seasons, InterContinental, Mandarin Oriental, The Ritz-Carlton และ Westin
- Non-Hotel Branded Residence จะพัฒนาโดยเครือธุรกิจอื่น ๆ นอกเหนือจากแบรนด์โรงแรม แต่ยังคงมีบริการระดับโรงแรม หรือบริการด้าน Hospitality
เช่น Residences By Armani Casa ที่มีแบรนด์ Armani ร่วมออกแบบโครงการ
ปัจจุบันการพัฒนาโครงการอสังหาริมทรัพย์ในรูปแบบ Branded Residence มีจำนวน 430 แห่ง ตั้งกระจายอยู่ทั่วโลก และยังมีแนวโน้มเติบโตต่อเนื่อง
ขณะที่ในประเทศไทยเองมีโครงการ Branded Residence ราว 30 โครงการ 
ทั้งในรูปแบบของคอนโดมิเนียม และบางโครงการก็อยู่ในรูปแบบ Mixed-Use เช่น
- The Residences at Mandarin Oriental ที่พัฒนาโดย MQDC
ภายใต้มาตรฐานการบริการของเครือโรงแรม Mandarin Oriental
และยังเป็นส่วนหนึ่งของโครงการ Mixed-Use อย่าง ICONSIAM
บนทำเลริมแม่น้ำเจ้าพระยา ซึ่งเป็นทำเลทองระดับ Luxury ของกรุงเทพฯ
ล้วนเป็นปัจจัยสร้างมูลค่าเพิ่มในอนาคตให้กับโครงการได้
- Wyndham Residence Bangkok พัฒนาโดย Siamese Asset
ภายใต้มาตรฐานการบริการของเครือโรงแรม Wyndham Hotel Group
ที่มีจุดเด่นเรื่องของราคาขายเริ่มต้น 8 ล้านบาท ไม่สูงเท่าโครงการอื่น ๆ 
เน้นเจาะทำเลแนวรถไฟฟ้า MRT และตั้งอยู่ในย่าน CBD
นับเป็นกลยุทธ์ที่ทำให้ Branded Residence ของ Siamese Asset แตกต่างจากโครงการคู่แข่งได้
- Dusit Residences ส่วนหนึ่งในโครงการ Dusit Central Park
ซึ่งเป็นการร่วมมือระหว่างเครือโรงแรมดุสิตธานีและกลุ่มเซ็นทรัลพัฒนา (CPN)
บนที่ตั้งเดิมของโรงแรมดุสิตธานีบริเวณแยกศาลาแดง ที่นับว่าเป็นทำเล CBD ใจกลางกรุงเทพฯ
มาถึงตรงนี้ จะเห็นได้ว่า Branded Residence กลายเป็นหนึ่งรูปแบบใหม่ ๆ ของการพัฒนาโครงการในวงการอสังหาริมทรัพย์ไทย ที่ทำให้คอนโดมิเนียมสามารถปล่อยเช่ารายวันได้ และผู้บริโภคก็สามารถเป็นเจ้าของห้องชุดที่มีบริการระดับโรงแรมได้ นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-